ଜଗତସିଂହପୁର, ଜାନୁଆରୀ ୨୮(ଲୋକାଲ ୱାୟାର): ଜଗତସିଂହପୁର ଥାନା ଅନ୍ତର୍ଗତ ଡିହସାହିସ୍ଥିତ ଓଡ଼ିଶା ଗ୍ରାମ୍ୟବ୍ୟାଙ୍କରେ ଗତକାଲି ଡକାୟତମାନେ ଷ୍ଟ୍ରଙ୍ଗରୁମରୁ ଗତକାଲି ରାତି ଲୁଟ୍ ଉଦ୍ୟମ କରି ବିଫଳ ହେବା ପରେ ନିଆଁ ଲଗାଇ ଦେବାରୁ ପ୍ରାୟ ୫ ଲକ୍ଷ ଟଙ୍କାର ସମ୍ପତ୍ତି ନଷ୍ଟ ହୋଇ ଯାଇଥିବା ସ୍ଥାନୀୟ ପୁଲିସ ଗୁରୁବାର କହିଛି ।
ଡକାୟତମାନେ ଗତକାଲି ରାତିରେ ବ୍ୟାଙ୍କର ମୁଖ୍ୟ ଦ୍ୱାର ତାଲା ଭାଙ୍ଗି ଭିତରେ ପ୍ରବେଶ କରିବା ପରେ ଷ୍ଟ୍ରଙ୍ଗରୁମ୍ ଭାଙ୍ଗିବାକୁ ଚେଷ୍ଟା କରିବା ବେଳେ ବ୍ୟାଙ୍କର ସାଇରନ୍ ବାଜି ଉଠିଥିଲା ।
ଡକାୟତମାନେ ପଳାଇବା ପୂର୍ବରୁ ବ୍ୟାଙ୍କର ଏକ ଆଲମିରାରେ ନିଆଁ ଲଗାଇ ଦେଇଥିଲେ । ତେଣୁ ଅନେକ ଗୁରୁୁତ୍ୱପୂର୍ଣ୍ଣ ନଥିପତ୍ର ପୋଡ଼ି ଯାଇଥିଲା ।
ବ୍ୟାଙ୍କ ସିସିଟିଭିକୁ ମଧ୍ୟ ଡକାୟତମାନେ ନଷ୍ଟ କରି ଦେଇଥିଲେ । ବ୍ୟାଙ୍କରୁ ଧୂଆଁ ବାହାରୁଥିବା ଦେଖି ସ୍ଥାନୀୟ ଲୋକେ ଅଗ୍ନିଶମ ବାହିନୀକୁ ଖବର ଦେଇଥିଲେ ।
ଡକାୟତମାନେ ଲୁଟ ଉଦ୍ୟମ ବିଫଳ ହେବା ପରେ ସମ୍ଭବତଃ ନିଆଁ ଲଗାଇ ଦେଇଥିଲେ ବୋଲି କହିଛନ୍ତି ଜିଲ୍ଲା ଅଗ୍ନିଶମ ଅଧିକାରୀ ତେଜ୍ କୁନାର ଏକ୍କା ।
ତେବେ ପ୍ରାୟ ୫ ଲକ୍ଷ ଟଙ୍କାର ସମ୍ପତ୍ତି ନଷ୍ଟ ହୋଇଥିବା କହିଛନ୍ତି ମ୍ୟାନେଜର । ଫୋରେନସିକ୍ ଟିମ୍ ସହାୟତାରେ ତଦନ୍ତ ଚାଲିଥିବା କହିଛନ୍ତି ଜଗତସିଂହପୁର ଥାନା ଆଇଆଇସି ରଜନୀକାନ୍ତ ମିଶ୍ର ।
